Stella-moorde: ‘Xander wou hê dat Sharnelle selfmoord pleeg’Anastasia Visser getuig teen Xander Bylsma in die Stella-moordsaak. “Hy het vir my gesê hy gaan Stella toe. As hy daar aankom en [Sharnelle] sien, sal hy nie weet hoe om sy woede te hanteer nie. Hy het gesê hy sal sorg dat sy selfmoord pleeg. Al moet hy die oorsaak daarvan wees.” Só het ŉ gewese vriendin van die moordbeskuldigde Xander Bylsma (20) Dinsdag in die hooggeregshof in Mmabatho in Noordwes getuig in verband met telefoongesprekke wat sy en Bylsma minder as 48 uur voor die moorde op Sharnelle Hough (17) en haar boesemvriendin Marna Engelbrecht (16) gehad het. Sharnelle en Marna se liggame is die oggend van 26 Mei 2018 in hul koshuis by die Hoërskool Stella gevind. Bylsma verskyn sedert Maandag weer in die hooggeregshof nadat regter Ronald Hendricks in September sy uitspraak in die binneverhoor gelewer het. Die staat gaan nou voort met sy getuienis. Anastasia Visser (19) het in haar getuienis verduidelik dat ŉ ontstelde Bylsma haar op 24 Mei 2018 omstreeks 18:00 gebel het. “Ek kon hoor hy is kwaad. Ek het vir hom gevra hoekom is hy kwaad. Hy het gesê dit is omdat Sharnelle aanbeweeg het en hy het nog nie aanbeweeg nie. Dit het gegaan oor foto’s wat Sharnelle aan Brandon (Sharnelle se kêrel ten tyde van die moorde) gestuur het. Hy het gesê hy sal self na Sharnelle se pa toe gaan en die foto’s vir hom wys, asook seker maak dat sy bang is om huis toe te gaan. Hy het gesê hy gaan haar lewe so hel as moontlik maak.” Visser was in dié stadium in matriek in Hoërskool Hoopstad en goed bevriend met Bylsma wat sy in 2015 by ŉ hengelkamp by die Bloemhofdam ontmoet het. Hoewel sy vir Sharnelle deur sportbyeenkomste geken het, was dié twee bloot kennisse, het Visser vanoggend verduidelik. Monte Bylsma, Xander se pa, gesels met sy seun in die hof. (Foto: Tania Heyns) Sy het nooit vir Marna ontmoet nie. Visser het aan staatsaanklaer Johan Smit gesê sy en Bylsma het in Maart 2015 by die kamp ontmoet, waarna hulle sowat ses maande later by die Hertzogville Landboufees saamgekuier het. Die twee het gedurende dié tydperk oor en weer kontak gemaak, maar kort ná die fees is dit gestaak. “Ek het van hom begin hou, maar ons was nie in ’n verhouding nie. Ons het ná die fees nie meer gepraat soos voorheen nie en kontak verloor.” Xander het egter weer in Februarie 2018 met haar kontak gemaak waarna die oor-en-weer geselsery weer opgevlam het. Sy verduidelik sy het aanvanklik nie geweet dat Bylsma in daardie stadium met Sharnelle in ŉ verhouding was nie en het later eers op Facebook daarvan te wete gekom. Visser hou vol dat sy en Xander nooit in ŉ verhouding was nie. “Ek sal dit nie ŉ vaste verhouding noem nie. Ek het van hom gehou en hy het van my gehou.” Bylsma het egter aan sy regspan verduidelik dat die twee sowat vier tot ses maande in ŉ verhouding was. Volgens Visser het Sharnelle met haar in aanraking gekom om met haar te gesels oor haar (Sharnelle se) verhouding met Bylsma.“Sy het vir my gesê sy weet nie hoe om die verhouding te beëindig of daarin te slaag dat hy haar uitlos nie.” Sharnelle het egter vir Bylsma van dié gesprek tussen haar en Visser vertel, waarna hy vir Visser laat weet het dat hy van die gesprek weet. “Ek was kwaad vir Sharnelle hieroor,” verduidelik Visser. Daarom het sy nooit vir Sharnelle gesê wat die ontstoke Bylsma gedurende die Donderdagaand se telefoongesprekke gesê het nie. Visser het die Saterdagoggend (dieselfde dag waarop hulle gevind is) omstreeks 11:00 van die moord op onderskeidelik Sharnelle en Marna gehoor. “Ek was geskok.” Sy het eers tóé vir haar ouers van Bylsma se oproepe vertel, verduidelik sy. “Ek het sleg gevoel daaroor,” het Visser gesê. “Voel jy nog steeds sleg?” wou die staatsaanklaer weet. “Ek doen,” was haar antwoord. Xander se regspan het die besonderhede van haar getuienis bevraagteken. Xander ontken dat hy vir Visser gesê het hy gaan Sharnelle se lewe hel maak en dat hy wou hê Sharnelle moes selfmoord pleeg. Die verhoor duur voort.